ທະນາຄານຈາກໄຕ້ຫວັນ ແລະ ຫວຽດນາມສົນໃຈມາລົງທຶນປ່ອຍເງິນກູ້ຢູ່ສປປ ລາວ
ໃນວັນທີ 4 ກັນຍາ 2017 ທີ່ກະຊວງການເງິນ, ທ່ານ ສົມດີ ດວງດີ ຮອງນາຍົກລັດຖະມົນຕີ ລັດຖະມົນຕີກະຊວງການເງິນໄດ້ໃຫ້ກຽດຕ້ອນຮັບການເຂົ້າຢ້ຽມຂໍ່ານັບຂອງຄະນະສະຖາບັນດ້ານການເງິນ ແລະ ການປ່ອຍເງິນກູ້,ຄະນະທະນາຄານຈາກໄຕ້ຫວັນ ສປ ຈີນ ແລະ ທະນາຄານຈາກ ສສ ຫວຽດນາມ, ຊຶ່ງນຳພາຄະນະໂດຍທ່ານ ເຈມ (James) ຮອງປະທານອາວຸໂສທະນະຄານຄາເທຢູໄນເຕັດ ໄຕ້ຫວັນ ສປ ຈີນ, ພ້ອມດ້ວຍຄະນະວິຊາການເຂົ້າຮ່ວມ.
ການເຂົ້າຢ້ຽມຂໍ່ານັບທ່ານ ຮອງນາຍົກລັດຖະມົນຕີ ລັດຖະມົນຕີກະຊວງການເງິນ ຂອງຄະນະສະຖາບັນດ້ານການເງິນ ແລະ ການປ່ອຍເງິນກູ້ຂອງຄະນະທະນາຄານຈາກໄຕ້ ຫວັນ ສປ ຈີນ ແລະ ທະນາຄານຈາກ ສສ ຫວຽດນາມ ໃນຄັ້ງນີ້ແມ່ນເນື່ອງຈາກວ່າທະນາຄານດັ່ງກ່າວມີຄວາມສົນໃຈຢາກຈະມາລົງທຶນຢູ່ສປປ ລາວ ດ້ານການເງິນ, ການປ່ອຍເງິນກູ້ ແລະ ອື່ນໆ...
ໂອກາດນີ້, ທ່ານ ສົມດີ ດວງດີ ຮອງນາຍົກລັດຖະມົນຕີ ລັດຖະມົນຕີກະຊວງການເງິນ ໄດ້ໃຫ້ການຕ້ອນຮັບ ແລະ ສະແດງຄວາມຄວາມຂອບໃຈມາຍັງບັນດາສະຖາບັນດ້ານການເງິນ ແລະ ການປ່ອຍເງິນກູ້, ບັນດາທະນາຄານຈາກໄຕ້ ຫວັນ ສປ ຈີນ ແລະ ທະນາຄານຈາກ ສສ ຫວຽດນາມ ທີ່ມີຄວາມສົນໃຈຢາກຈະມາລົງທຶນຢູ່ສປປ ລາວ ດ້ານການເງິນ ແລະ ອື່ນໆ...
ໃນປັດຈຸບັນ ສປປ ລາວ ກຳລັງຈັດຕັ້ງປະຕິບັດແຜນພັດທະນາເສດຖະກິດ-ສັງຄົມ 5 ປີ ຄັ້ງທີ VIII (2016-2020) ໃນການຈັດຕັ້ງແຜນພັດທະນາເສດຖະກິດ-ສັງຄົມດັ່ງກ່າວ ເພື່ອແກ້ໄຂຄວາມທຸກຍາກຂອງປະຊາຊົນໃຫ້ດີຂຶ້ນເທື່ອລະກ້າວ ແລະ ໃນປີ 2020 ສປປ ລາວ ຈະໃຫ້ຫລຸດພົ້ນອອກຈາກສະຖານະພາບປະເທດດ້ອຍການພັດທະນາ ແລະ ໃຫ້ເສດຖະກິດມະຫາພາກມີການສືບຕໍ່ຂະຫຍາຍຂະຫຍາຍຕົວຢ່າງຕໍ່ເນື່ອງ ໂດຍສະເລ່ຍປີໜຶ່ງເພື່ມຂຶ້ນ 10% ຂອງແຜນການ 5 ປີ.
ໃນນັ້ນ, ຈະໄດ້ຈະສຸມໃສ່ຂະແໜງການຕ່າງໆເປັນຕົ້ນ: ແມ່ນການສຸມໃສ່ການຊຸກຍູ້ຂະແໜງການກະສິກຳໃຫ້ມີການພັດທະນາແບບຍືນຍົງ, ສຸມໃສ່ການຜະລິດການກະເສດປອດສານພິດ, ຂະແໜງອຸດສາຫະກຳ, ພະລັງງານໄຟຟ້າ, ບໍ່ແຮ່, ການບໍລິການທາງດ້ານການສົ່ງ, ການບໍລິການທາງດ້ານການຄ້າ, ການທ່ອງທ່ຽວ ແລະ ອື່ນໆ...
ຂ່າວ-ພາບ: ວິໄນ ແສງປະເສີດ/ສຸວັນໄຊ ສີໂສພາ